<classify> RAIS wa China, Xi Jinping amemtunukia Waziri Mkuu mstaafu, Dk Salim Ahmed Salim, Nishani ya Juu ya Urafi ki ya Jamhuri ya Watu wa China na kuwa Mwafrika wa kwanza kutunukiwa nishani hiyo ya juu katika historia ya nchi hiyo. Nishani hiyo ni sehemu ya matukio ya maadhimisho ya miaka 70 tangu kuanzishwa kwa Jamhuri ya Watu wa China, iliyofanyika jijini Beijing jana. Nishani hiyo ilipokelewa na Maryam Salim, binti ya Dk Salim Ahmed Salim kwa niaba ya baba yake kutokana na kushindwa kuhudhuria kwa sababu za kiafya.Maryam ni Mwakilishi Mkazi wa Benki ya Dunia nchini Albania. Katika tukio hilo, Serikali ya Tanzania iliwakilishwa na Balozi wa Tanzania nchini China, Mbelwa Kairuki. Hafla hiyo kubwa ya kitaifa ya kukabidhi nishani, ilihudhuriwa na viongozi waandamizi wa Chama na Serikali ya China akiwemo Makamu wa Rais Wang Qishan, Waziri Mkuu Li Keqiang, Spika wa Bunge Li Zhanshu na wajumbe wote wa Kamati Kuu ya Chama cha Kikomunisti cha China na Baraza la Taifa. Mbali na Dk Salim, wengine waliotunukiwa Nishani ya Urafiki ni Kiongozi wa Chama cha Kikomunisti cha Cuba Jenerali Raul Castro, Dada wa Mfalme wa Thailand Maha Chakri Sirindhorn, Kiongozi wa Jumuiya ya Urafiki ya China na Urusi Galina Kulikova, Waziri Mkuu mstaafu wa Ufaransa Jean-Pierre Raffarin na Isabel Crook kutoka Canada. Vilevile, Rais Xi alitoa Nishani ya Jamhuri na Nishani ya Heshima ya Taifa kwa raia 36 wa China, kwa kutambua mchango wao mkubwa katika maendeleo ya Taifa la China kupitia kazi zao katika fani mbalimbali. Nishani ya Juu ya Urafiki ya Taifa la China, imetolewa kwa Dk Salim kutokana na mchango wake wa kurejesha kiti cha Jamhuri ya Watu wa China katika Umoja wa Mataifa UN mwaka 1971, alipokuwa Mwakilishi wa Kudumu wa Tanzania katika umoja huo. Aidha, mchango wa Dk Salim katika kuimarisha uhusiano kati ya China na Tanzania wakati aliposhikilia nyadhifa mbalimbali, umetajwa kama sababu ya kutunukiwa nishani hiyo. Vilevile, mchango wa Dk Salim katika kujenga uhusiano kati ya China na Afrika akiwa na nafasi ya Katibu Mkuu wa uliokuwa Umoja wa Nchi Huru za Kiafrika OAU, umetajwa kuwa sababu nyingine ya kutunukiwa nishani hiyo. Tukio la kutoa nishani lilitangazwa moja kwa moja na televisheni zote za Jamhuri ya Watu wa China na kushuhudiwa na watu zaidi ya milioni 500. Balozi Kairuki alieleza kwamba maadhimisho ya miaka 70 ya Jamhuri ya Watu wa China mwaka huu, yanaambatana na maadhimisho ya miaka 55 ya urafiki na udugu kati ya China na Tanzania baada ya kuanzishwa kwa mahusiano rasmi ya kidiplomasia mwaka 1964. Uhusiano wa China na Tanzania uliotokana na uhusiano mzuri wa waasisi wa mataifa hayo mawili, Baba wa Taifa, hayati Mwalimu Julius Nyerere na hayati Mao Tsetung.  <topic>: KITAIFA 